L 104/40
ET
Euroopa Liidu Teataja
19.4.2023
EUROOPA KESKPANGA SUUNIS (EL) 2023/832, 16. detsember 2022, millega muudetakse suunist (EL) 2016/65 eurosüsteemi rahapoliitika raamistiku rakendamisel kohaldatavate väärtuskärbete kohta (EKP/2015/35) (EKP/2022/49)
EUROOPA KESKPANGA NÕUKOGU,
võttes arvesse Euroopa Liidu toimimise lepingut, eelkõige selle artikli 127 lõike 2 esimest taanet,
võttes arvesse Euroopa Keskpankade Süsteemi ja Euroopa Keskpanga põhikirja, eelkõige selle artikli 3.1 esimest taanet, artikleid 9.2, 12.1, 14.3, 18.2 ja artikli 20 esimest lõiku,
ning arvestades järgmist:
(1)
Euroopa Keskpankade Süsteemi ja Euroopa Keskpanga põhikirja artikli 18.1 kohaselt võivad Euroopa Keskpank (EKP) ja eurot rahaühikuna kasutavate liikmesriikide keskpangad (edaspidi „RKPd“) teha krediiditehinguid krediidia­ sutustega ja muude turuosalistega, kui laen on piisavalt tagatud.
Üldised tingimused, mille kohaselt EKP ja RKPd on valmis krediiditehinguid sõlmima, sealhulgas kriteeriumid, mis määravad tagatise kõlblikkuse eurosüsteemi krediidioperatsioonide jaoks, on sätestatud Euroopa Keskpanga suunises (EL) 2015/510 (EKP/2014/60) (1).
(2)
Kõikide eurosüsteemi krediidioperatsioonideks kõlblike varade suhtes kohaldatakse riskiohjemeetmeid, et kaitsta eurosüsteemi osapoole kohustuste täitmata jätmisest tingitud tagatise realiseerimisel tekkinud kahju eest.
Eurosüsteemi riskiohjeraamistik vaadatakse korrapäraselt läbi, et tagada piisav kaitse.
Korrapärase läbivaatamise tulemusena otsustas EKP nõukogu 15. juulil 2022 teha riskiohjeraamistikus teatavad muudatused.
(3)
EKP nõukogu otsustas järkjärgult kaotada väärtuskärbete ajutised vähendamised, mille eurosüsteem otsustas ette näha koroonaviiruse (COVID-19) levikust tulenenud erandliku majandus- ja finantsolukorra tõttu võetud ajutiste tagatisnõuete leevendamise meetmete raames.
Tegemist on EKP nõukogu poolt 23. märtsil 2022 otsustatud väärtuskärbete vähendamise järkjärgulise kaotamise teise sammuga, millega viiakse see kaotamine lõpule.
(4)
Kuna muude seaduses sätestatud pandikirjade ja multi cédula’te riskiprofiil sarnaneb jumbo-tüüpi tagatud võlakirjade riskiprofiiliga, on EKP nõukogu otsustanud, et nende suhtes tuleks kohaldada samu väärtuskärpeid ning seetõttu tuleks kõikide seaduses sätestatud pandikirjad ja multi cédula’d lisada II väärtuskärpe liigi alla, ning et kõik viited jumbo-tüüpi tagatud võlakirjadele tuleks Euroopa Keskpanga suunisest (EL) 2016/65 (EKP/2015/35) (2) välja jätta.
(1) Euroopa Keskpanga 19. detsembri 2014. aasta suunis (EL) 2015/510 eurosüsteemi rahapoliitika raamistiku rakendamise kohta (ülddokumentatsiooni suunis) (EKP/2014/60) (ELT L 91, 2.4.2015, lk 3).
(2) Euroopa Keskpanga 18. novembri 2015. aasta suunis (EL) 2016/65 eurosüsteemi rahapoliitika raamistiku rakendamisel kohaldatavate väärtuskärbete kohta (EKP/2015/35) (ELT L 14, 21.1.2016, lk 30).